钦定古今图书集成/明伦汇编/家范典/第022卷
## 钦定古今图书集成/明伦汇编/家范典/第022卷

| 钦定古今图书集成 明伦汇编 第二十二卷 |

| |

钦定古今图书集成明伦汇编家范典

第二十二卷目录

父子部纪事五

家范典第二十二卷

《魏书序纪》：始祖四十二年，遣子文帝如魏，魏景元二
年也。四十八年，帝至自晋。五十六年，帝复如晋。晋留
不遣。五十八年方遣帝。始祖闻帝归，大悦，使诸部大
人诣阴馆迎之。酒酣，帝仰视飞鸟，谓诸大人曰：“我为
汝曹取之。”援弹飞丸，应弦而落。时国俗无弹，众咸大
惊，乃相谓曰：“太子风采被服，同于南夏，兼奇术绝世，
若继国统，变易旧俗，吾等必不得志。不若在国”诸子，
习本淳朴，咸以为然，且离间素行，乃谋危害，并先驰
还。始祖问曰：“我子既历他国，进德何如？”皆对曰：“太子
才艺非常，引空弓而落飞鸟，是似得晋人异法怪术，
乱国害民之兆，惟愿察之。”自帝在晋之后，诸子爱宠
日进。始祖年逾期颐，颇有所惑，闻诸大人之语，意乃
有疑，因曰：“不可容者，便当除之。”于是诸大人乃驰诣
塞南矫害帝。既而始祖甚悔之。帝身长八尺，英姿瓌
伟。在晋之日，朝士英俊，多与亲善，雅为人物归仰，后
乃追谥焉。

《高祖纪》：高祖孝文皇帝讳宏。帝幼有至性。年四岁，显
祖曾患痈，帝亲自吮脓。五岁受禅，悲泣不能自胜。显
祖问帝，帝曰：“代亲之感，内切于心。”显祖甚叹异之。
《世宗纪》：世宗宣武皇帝讳恪，高祖孝文皇帝第二子。
帝幼有大度，喜怒不形于色，雅性俭素。初，高祖欲观
诸子志尚，乃大陈宝物，任其所取，京兆王愉等皆竞
取珍玩，帝惟取骨如意而已，高祖大奇之。庶人恂失
德，高祖谓彭城王勰曰：“吾固疑此儿有非常志相，今
果然矣。”乃立为储贰。

《高崇传》：“崇子谦之，谦之子绪，字叔宗，明悟好学。谦之
常谓人曰：‘兴吾门者，当是此儿’。”

《临淮王谭传》：“谭薨，子提袭为梁州刺史，以贪纵削除
加罚，徙配北镇。久之，提子员外郎颖免冠请解所居
官，代父戍边，高祖不许。”

任城王云：《长子澄传》：“澄子顺，字子和。九岁师事乐安
陈丰，初书王羲之《小学篇》数千言，昼夜诵之，旬有五
日，一皆通彻。丰奇之，白澄曰：‘丰十五从师，迄今白首，
耳目所经，未见此比。江夏黄童，不得无双也’。澄笑曰：
‘蓝田生玉，何容不尔’。起家为给事中。时尚书令高肇，
帝舅权重，天下，人士望尘拜伏。顺曾怀刺诣肇门，门”
者以其年少，答云：“在坐大有贵客。”不肯为通。顺叱之
曰：“任城王儿可是贱也！”及见，直往登床，捧手抗礼，王
公先达，莫不怪慑。而顺辞吐傲然，若无所睹。肇谓众
宾曰：“此儿豪气尚尔，况其父乎！”及出，肇加敬送之。澄
闻之大怒，杖之数十。后超转中书侍郎，俄迁太常少
卿，以父忧去职，哭泣呕血，身自负土，时年二十五，便
有白发，免丧抽去，不复更生。世人以为孝思所致。后
除吏部尚书，兼右仆射。及上省，登阶向榻，见榻甚故，
问都令史徐仵起。仵起曰：“此榻曾经先王坐。”顺即哽
塞，涕泗交流，久而不能言。遂令换之。

尔朱荣之奉庄帝召百官悉至河阴，素闻顺数谏诤，
惜其亮直，谓朱瑞曰：“可语元仆射，但在省，不须来。”顺
不达其旨，闻害衣冠，遂便出走，为陵户鲜于康奴所
害。长子朗时年十七，枕戈潜伏积年，乃手刃康奴，以
首祭于顺墓，然后诣阙请罪。朝廷嘉而不问。

《南安王祯子英传》：“英子熙，字真兴，好学俊爽有文，才
声著于世，然轻躁浮动，英深虑非保家之主，常欲废
之，立第四子略为世子。宗议不听，略又固请，乃止。及
元义隔绝二宫，熙起义兵赴难，为义斩于邺街，传首
京师。”

《崔元伯传》：“崔模字思范，神麚中归降，赐爵武陵男。始
模在南，妻张氏有二子冲智、季柔。模至京师，赐妻金
氏，生子幼度。冲智等以父隔远，乃聚货物闲托开境
规赎。模归，其母张氏每谓之曰：‘汝父性怀，本自无决，
必不能来也’。行人遂以财贿至都，当窃模还。模果顾
念幼度等，指幼度谓行人曰：相此，吾何忍舍此辈，令
坐致刑辱！当为尔取一人，使名位不减于我。”乃授以
申谟。谟，刘义隆东郡太守，与朱修之守滑台。神麚中
被执入国，俱得赐妻，生子灵度。申谟闻此，乃弃妻子，
走还江外。灵度刑为阉人。

《甄琛传》：“琛长子侃，宇道正，郡功曹，释褐秘书郎。性险
薄，多与盗劫交通。随琛在京，以酒色夜宿洛水亭舍，
殴击主人，为司州所劾，淹在州狱。琛大以惭慨。广平
王怀为牧，与琛先不协，欲具案穷推，琛托左右以闻世宗遣白衣吴仲安敕怀宽放，怀固执治之，久乃特
旨出之。侃自此沉废，卒于家。”

《李彪传》：彪子志，字鸿道，博学有才干，年十馀岁便能
属文。彪甚奇之，谓崔鸿曰：“子宜与鸿道为二鸿于洛
阳。”鸿遂与志交款往来。

《辛雄传》：“雄父畅，汝南乡郡二郡太守。雄有孝性，释褐
奉朝请。父于郡遇患，雄自免归，晨夜扶抱。及父丧居
忧，殆不可识，为世所称。”

《清河王绍传》：绍凶狠险悖，不遵教训，好轻游里巷，劫
剥行人，斫射犬豕，以为戏乐。太祖尝怒之，倒悬井中，
垂死乃出。太宗尝以义方责之，遂与不协，恒惧其为
变。而绍母夫人贺氏有谴，太祖幽之于宫，将杀之，会
日暮未决，贺氏密告绍曰：“汝将何以救我？”绍乃夜与
帐下及宦者数人，逾宫犯禁，左右侍御呼曰“贼至。”太
祖惊起，求弓刀不获，遂暴崩。明日，宫门至，日中不开。
绍称诏，召百寮于西宫端门前北面而立。绍从门间
谓群臣曰：“我有父，亦有兄，公卿欲从谁也？”王公以下
皆惊愕失色，莫有对者。良久，南平公长孙嵩曰：“从王。”
群臣乃知公车晏驾，而不审登遐之状，唯阴平公元
烈哭泣而去。于是朝野凶凶，人怀异志。肥如侯贺护
举烽于安阳城北，故贺兰部人皆往赴之，其馀旧部
亦率子弟招集族人，往往相聚。绍闻人情不安，乃出
布帛班赐王公以下，上者数百匹，下者十匹。先是，太
宗在外，闻变乃还，潜于山中，使人夜告北新侯安同，
众皆响应。太宗至城西，卫士执送绍，于是赐绍母子
死，诛帐下阉官宫人为内应者十数人。其先犯乘舆
者，群臣于城南都街生脔，割而食之。绍时年十六，绍
母即献明皇后妹也，美而丽。初，太祖如贺兰部，见而
悦之，告献明后请纳焉。后曰：“不可。此过美，不善，且已
有夫。”太祖密令人杀其夫而纳之。生绍，终至大逆。
《贾彝传》：彝字彦伦，父为苻坚钜鹿太守，坐讪谤系狱。
彝年十岁，诣长安讼父获申，远近叹之，佥曰：“此子英
俊，贾谊之后，莫之与京。”

《卢鲁元传》：“鲁元忠谨，恭勤尽节，世祖亲爱之，常从征
伐，出入卧内，赐甲第于宫门南，衣食车马，皆乘舆之
副。少子内给事东宫，恭帝深昵之，常与卧起，同衣食。
父子有宠两宫，势倾天下。内性宽厚，有父风，而恭顺
不及。”

《崔浩传》：“浩字伯渊，清河人也。白马公元伯之长子。太
宗初，拜博士祭酒，赐爵武城子，常授太宗经书。每至
郊祠，父子并乘轩轺，时人荣之。”

《司马楚之传》：楚之子金龙，字荣则，少有父风。金龙弟
跃，字宝龙。楚之父子相继镇云中，朔土服其威德。
《陆俟传》：俟，代人也，长子馛，多智，有父风。高宗见馛而
悦之，谓朝臣曰：“吾常叹其父智过其躯，是复逾于父
矣。”

琇字伯琳，馛第五子。母赫连氏。身长七尺九寸，甚有
妇德，馛有以爵传琇之意。琇年九岁，馛谓之曰：“汝祖
东平王有十二子，我为嫡长，承袭家业。今已年老，属
汝幼冲，讵堪为陆氏宗首乎？”琇对曰：“苟非斗力，何患
童稚。”馛奇之，遂立琇为世子。
俟子丽少以忠谨入侍，太武特亲昵之，举动审慎而
无愆失。赐爵章安子，稍迁南部尚书。太武崩，南安王
余立，既而为中常侍宗爱等所杀，百寮忧惶，莫知所
立。丽以高宗世嫡之重，民望所系，乃首建大义，与殿
中尚书长孙渴侯、尚书源贺、羽林郎刘尼奉迎高宗
于苑中，立之，社稷获安，丽之谋矣。由是受心膂之任，
在朝者无出其右。兴安初，封平原王，加抚军将军。丽
辞曰：“陛下以一统之重，承基继业，至于奉迎守顺，臣
子之常。岂敢昧冒，以干大典。”频让再三，诏不听。丽乃
启曰：“臣父历奉先朝，忠勤著称。今年至西夕，未登王
爵。臣幼荷蒙宠荣，于分已过。愚款之情未申，犬马之
效未展。愿裁过恩，听遂所请。”高宗曰：“朕为天下主，岂
不能得二王封卿父子也？”乃以其父俟为东平王。
《李䜣传》：䜣字元盛，小名真奴。父崇。母贱，为诸兄所轻。
崇曰：“此子之生，相者言贵。吾每观察，或未可知。”遂使
入都为中书学生。世祖幸中书学，见而异之。

《卢元传》：元子世度以崔浩事弃官，逃于高阳郑罴家，
罴匿之，使者囚罴长子，将加捶楚。罴戒之曰：“君子杀
身以成仁，汝虽死勿言。”子奉父命，遂被拷掠，至乃火
爇其体，因以物故，卒无所言。度世后令弟娶罴妹，以
报其恩。

《安同传》：“同长子屈，太宗时典太仓事，盗官粳米数石，
欲以养亲。同大怒，奏求戮屈自劾不能训子，请罪。太
宗嘉而恕之，遂诏长给同粳米。其公清奉法，皆此类
也。同在官明察，长于校练，家法修整，为世所称。
屈弟颉，辩慧多策略，最有父风。太宗初为内侍长，令
察举百僚，纠刺奸慝，无所回避。尝告其父阴事，太宗
以为”忠，特亲宠之。

《李宝传》：“宝子承，字伯业，少有策略。初，宝欲谋归款，民
僚多有异议。承时年十三，劝宝速定大计，于是遂决仍令承随表入质。世祖深相器异，礼遇甚优，赐爵姑
臧侯。后遭父忧，居丧以孝闻。”

《毕众敬传》：众敬，东平须昌人。及刘彧杀子业，彭城刺
史薛安都以城入国，众敬不同其谋，子元宾以母并
百口悉在彭城，恐交致祸，日夜啼泣，遣请众敬，众敬
犹未从之。众敬先已遣表谢彧，或授众敬兖州刺史，
而以元宾有他罪，犹不舍之。众敬㧞刀斫柱曰：“皓首
之年，唯有此子，今不原代，何用独全。”及尉元至，遂以
城降。元遣将入城，事定，众敬悔恚，数日不食。皇兴初，
就拜散骑常侍、宁南将军、兖州刺史，赐爵东平公。二
年，与薛安都朝于京师，因留之，赐甲第一区。后复为
兖州刺史。元宾少而豪侠，有武干，涉猎书史，为刘骏
正员将军。与父同建勋诚。及至京师，俱为上客，赐爵
须昌侯，加平远将军。后以元宾勋重，拜使持节、平南
将军、兖州刺史，假彭城公。父子相代为本州，当世荣
之。时众敬以老还乡，常呼元宾为“使君。”每于元宾听
政之时，乘舆出至元宾所，遣左右敕不听起，观其断
决，忻忻然喜见颜色。

《田益宗传》：“初，益州内附之后，萧鸾遣宁州刺史董峦
追讨之。官军进击，执峦并其子景曜，送于行宫。峦字
仲舒，营阳人。真君末，随父南叛。虽长自江外，言语风
气，犹同华夏。性疏武，不多识文字。高祖引峦于庭，问
其南事，峦怖不能对，数顾景曜。景曜进代父答，申叙
萧鸾篡袭始终，辞理横出，言非而辩。高祖异焉，以峦”
为“越骑校尉”，景曜为员外郎。

《寔君传》：“寔君，昭成皇帝之庶长子也。性愚戅，安忍不
仁。昭成季年，苻坚遣其行唐公苻洛等来寇南境，昭
成遣刘库仁逆战于石子岭。昭成时不胜，不能亲勒
众军，乃率诸部避难阴山，度漠北高车，四面寇抄，复
度漠南。苻洛军退，乃还云中。初，昭成以弟孤让国，乃
以半部授孤。孤卒，子斤失职怀怨，欲伺隙为乱。是时”
献明皇帝及秦明王翰皆先终，太祖年六岁，昭成不
豫，慕容后子阏婆等虽长，而国统未定。斤因是说寔
君曰：“帝将立慕容所生，而惧汝为变，欲先杀汝。是以
顷日以来，诸子戎服，夜持兵仗，绕汝庐舍，伺便将发，
吾愍而相告。”时苻洛等军犹在君子津，夜常警备，诸
皇子挟仗徬徨庐舍之间。寔君视察，以斤言为信，乃
率其属尽害诸皇子。昭成亦暴崩。其夜，诸皇子妇及
宫人奔告苻洛军。坚将李柔、张蚝勒兵内逼，部众离
散。苻坚闻之，召燕凤问其故，以状对。坚曰：“天下之恶
一也。”乃执寔君及斤，轘之于长安西市。

《崔鸿传》：“鸿子子元，秘书郎。后永安中，乃奏其父书曰：
‘臣亡考故散骑常侍给事黄门侍郎前将军齐州大
中正鸿不殒家风，式缵世业，古学克明，在新必镜。多
识前载，博极群书，史才富洽，号称籍甚。年止壮立，便
斐然怀著述意。正始之末，任属记言，撰缉馀暇，乃刊
著赵、燕、秦、夏、凉、蜀等遗载，为之赞序，褒贬评论。先朝’”
之日，草构悉了。唯有李雄《蜀书》，搜索未获，阙兹一国，
迟留未成。去正光三年，购访始得，讨论适讫，而先臣
弃臣，凡十六国，名为“《春秋》，一百二卷。”近代之事，最为
备悉。未曾奏上，弗敢宣流。今缮写一本，敢以仰呈。倘
或浅陋，不回睿赏，乞藏秘阁，以广异家。

《房法寿传》：“法寿族子景伯，字长晖。祖元庆，为沈文秀
所害。父爱亲率勒乡部攻文秀，刘彧嘉之。寻会文秀
降，彧乃止。以父死非命，蔬服终身。”

《慕容白曜传》：白曜少子真安，年十一，闻父被执，将自
杀，家人止之曰：“轻重未可知。”真安曰：“王位高功重，若
有小罪，终不至此，我何忍见父之死。”遂自缢焉。
《索敞传》：“敞字巨振，与乡人阴世隆文才相友。世隆子
孟贵，性至孝，每向田耘耨，早朝拜父来亦如之。乡人
钦其笃于事亲。”

《游明根传》：“明根子肇，字伯始。肃宗初，近侍群官豫在
奉迎者，自侍中崔光以下，并加封邑。时封肇文安县
开国侯，邑八百户。肇独曰：‘子袭父位，今古之常。因此
获封，何以自处’？固辞不应。论者高之。子祥，字宗良，颇
有学，历秘书郎，袭爵新泰伯，迁通直郎、国子博士，领
尚书郎中。肃宗以肇昔辞文安之封，复欲封祥。祥守”
其父意，卒亦不受。

《李崇传》：“崇字继长，除扬州刺史，都督江西诸军事。寿
春县人苟泰有子三岁，遇贼亡失，数年不知所在，后
见在同县人赵奉伯家。泰以状告，各言己子，并有邻
证，郡县不能断。崇曰：‘此易知耳’。令二父与儿各在别
处，禁经数旬，然后遣人告之曰：‘君儿遇患，向已暴死，
有教解禁，可出奔。哀也’。苟泰闻即号咷，悲不自胜，奉”
伯咨嗟而已，殊无痛意。崇察知之，乃以儿还泰，诘奉
伯诈状。奉伯乃款引云：“先亡一子，故妄认之。”

神元、平文诸帝子孙传提弟丕，显祖即位，累迁侍中、
丞相，后改封新兴公。子超。丕前妻子隆同产数人，皆
与别居，后得宫人，所生同宅共产，父子情因此偏。丕
父子大意不乐迁洛。高祖之发平城，太子恂留于旧
京。及将还洛，隆与超等密谋留恂，因举兵断关，规据陉北。时丕以老居并州，虽不预其始计，而隆、超咸以
告丕。丕外虑不成，口虽致难，心颇然之。及高祖幸平
城，推穆泰等首谋，隆兄弟并是党。丕亦随驾至平城，
每于测问令丕坐观。隆、超与元业等兄弟并以谋逆
伏诛，有司奏处孥戮。诏以丕应连坐，但以先许不死
之诏，躬非染逆之身，听免死，仍为太原百姓。其后妻
二子听随隆超母弟及馀庶兄弟皆徙敦煌。

《傅永传》：“永子叔伟，九岁为州主簿。及长，膂力过人，弯
弓三百斤，左右驰射，又能立马上与人角骋，见者以
为得永之武而不得永文也。”

《崔僧渊传》：“僧渊入国，坐兄弟徙于薄骨律镇。僧渊元
妻房氏生二子伯𬴊、伯骥。后薄房氏，更纳平原杜氏。
僧渊之徙也，与杜俱去。四子伯凤、祖龙、祖螭、祖虬。得
还之后，弃绝房氏，遂与杜氏及四子家于青州。伯骥
与母房氏居于冀州，虽往来父间，而心存母氏，孝慈
之道，顿阻一门。僧渊卒，年七十馀。伯𬴊虽往奔赴，不”
敢入家，哭《沙门寺》，

僧渊从弟和，平昌太守，家巨富而性吝啬，埋钱数百
斛。子轨，字启则，盗钱百万，背和亡走。后为仪同开府
铠曹参军，坐贪污，死于晋阳。

《六修传》：“穆帝长子六修，少而凶悖。晋怀帝为刘聪所
执，穆帝遣六修与桓帝子普根率精骑助刘琨。初穆
帝少子比延有宠，欲以为后。六修出居新平城，而黜
其母。六修有骅骝骏马，日行五百里，穆帝欲取以给
比延。后六修来朝，穆帝又命拜比延，六修不从。穆帝
乃坐比延于己所乘步辇，使人导从出游。六修望见”，
以为穆帝，谒伏路左。及至，乃是比延，惭怒而去，召之
不还。穆帝怒，率众伐之，帝军不利，六修杀比延。帝改
微服行民间，有贱妇人识帝，遂暴崩。普根先守于外，
闻难，率众来赴，攻六修，灭之。

《宋弁传》：“弁字义和，长子维，字伯绪。维弟纪，字仲烈。清
河王怿辅政，以维名臣子，荐为通直郎，辟纪行参军。
灵太后临政，委任元义，义思害怿，维乃告怿反。天下
人士莫不怪忿而贱薄之。初，弁谓族弟世景言：维性
疏险，而纪识慧不足，终必败吾业也。”世景以为不尔。
至是果然。闻者以为知子莫若父。

《李平传》：“‘平字昙定，萧衍遣其左游击将军赵祖悦偷
据西硖石，众至数万，以逼寿春。镇南崔亮攻之未克，
又与李崇乖贰，诏平以本官使持节镇军大将军兼
尚书右仆射为行台，节度诸军，东西州将一以禀之。
如有乖异，以军法从事’。诏平长子奖以通直郎从，赐
平缣帛百段，紫衲金装衫甲一领，赐奖缣布六十段”，
绛衲袄一领。父子重列，拜受家庭。观者荣之。

《尔朱荣传》：荣字天宝，北秀容人也。父新兴，肃宗世以
年老启求传爵于荣，朝廷许之，秀容界有池三所，在
高山之上，清深不测，相传曰祁连池，魏言天池也。父
新兴，曾与荣游池上，忽闻箫鼓之音，新兴谓荣曰：“古
老相传，凡闻此声皆至公辅，吾今年已衰暮，当为汝
耳，汝其勉之。”

《萧道成传》：“道成死，子赜立。赜子长懋死，立其孙南郡
王昭业为太孙。长懋自患，及死，昭业侍奉忧哀，号毁
过礼。及还私室，与所亲爱忻笑酣饮，备诸甘滋。初，昭
业在西州，令女巫杨氏祷祝，速求天位。及其父死，谓
由杨氏之力，倍加敬信。与其父宠姬霍氏淫通，纳之
后宫。萧鸾谋废之，率众而入。时昭业裸身与霍氏相”
对，闻兵至，㧞剑起拒鸾，鸾自杀之。
《刘献之传》：献之，博陵饶阳人也。时中山张吾贵与献
之齐名海内，皆曰“儒宗。”子爰古、参古并传父诗，而不
能精通也。

《高句丽传》：“初，朱蒙在夫馀妻怀孕，朱蒙逃后，生一子，
字始闾谐。及长，知朱蒙为国主，即与母亡而归之，名
之曰闾达，委之国事。朱蒙死，闾达代立。”

《平恒传》：恒三子并不率父业，好酒自弃。恒常忿其世
衰，植杖巡舍，侧冈而哭，不为营事。婚宦任意官娶，故
仕聘浊碎，不得及其门流。恒妇弟邓宗庆及外生孙
元明等每以为言，恒曰：“此辈会是衰顿，何烦劳我？”乃
别构精庐，并置经籍于其中，一奴自给，妻子莫得而
往，酒食亦不与同。时有珍美，呼时老东安公刁雍等
共饮啖之，家人无得尝焉。

《房灵宾传》：“灵宾从父弟坚，字千秋。高祖临朝，令诸州
中正各举所知，千秋与幽州中正阳尼各举其子。高
祖曰：昔有一祁，名垂往史。今有二奚，当闻来牒。”
《傅竖眼传》：“竖眼本清河人，七世祖伷。伷子遘，石虎太
常。祖父融，南徙渡河，家于磐阳，为乡闾所重。性豪爽，
有三子，灵庆、灵根、灵越，并有才力。融以此自负，谓足
为一”时之雄。尝谓人曰：“吾昨夜梦有一骏马，无堪乘
者，人曰：‘何由得人乘之’？”有一人对曰：“‘唯有傅灵庆堪
乘此马’。又有弓一张，亦无人堪引，人曰：‘唯有傅灵根
可以弯此弓。又有数纸文书，人皆读不能解，人曰：‘唯
有傅灵越可解此文’’。”融意谓其三子文武才干，堪以

《崔挺传》：“挺长子孝芬，字恭梓，早有才识，博学好文章。
高祖召见，甚嗟赏之。李彪谓挺曰：‘比见贤子谒帝，旨
谕殊优，今当为群拜纪’。挺曰：‘卿自欲善处人父子之
间，然斯言吾所不敢闻也’。”

《长孙虑传》：“虑，代人也。母因饮酒，其父真呵叱之，误以
杖击，便即致死。真为县囚执，处以重坐。虑列辞尚书
云：‘父母忿争，本无馀恶，直以谬误，一朝横祸。今母丧
未殡，父命旦夕。虑兄弟五人，并各幼稚。虑身居长，今
年十五，有一女弟，始向四岁，更相鞠养，不能保全。父
若就刑，交堕沟壑。乞以身代老父命，使婴弱众孤，得’”
蒙存立。尚书奏云：“虑于父为孝子，于弟为仁兄。”寻究
情状，特可矜感。高祖诏特恕其父死罪，以从远流。
《北齐书文宣纪》，显祖文宣皇帝，讳洋，字子进，高祖第
二子，世宗之母弟。高祖尝试观诸子意识，各使治乱
丝，帝独抽刀斩之曰：“乱者须斩。”高祖是之。帝内虽明
敏，貌若不足，世宗每嗤之云：“此人亦得”富贵，相法亦
何由可解？惟高祖异之，谓薛琡曰：“此儿意识过吾。”
《废帝纪》：废帝殷，字正道，文宣帝之长子也。初，文宣命
邢卲制帝名殷，字正道，帝从而尤之曰：“殷家弟及正
字一止，吾身后儿不得也。”邵惧，请改焉，文宣不许，曰：
“天也。”因谓孝昭帝曰：“夺，但夺，慎勿杀也。”

《永安简平王浚传》：“浚字定乐，神武第三子也。初，神武
纳浚母，当月而有孕。及产浚，疑非己类，不甚爱之。而
浚早慧，后更被宠。”

《上党刚肃王涣传》：“涣字敬寿，神武第七子也。天姿雄
健，俶傥不群，虽在童幼，恒以将略自许。神武壮而爱
之，曰：‘此儿似我’。”

《冯翊王润传》：“润字子泽，神武第十四子也。幼时神武
称曰：‘此吾家千里驹也’。”

《琅邪王俨传》：“俨字仁威，武成第三子也。初封东平王，
拜开府、侍中、中书监、京畿大都督、领军大将军、领御
史中丞，迁大司徒、尚书令、大将军、录尚书事、大司马。
魏氏旧制，中丞出清道，与皇太子分路行，王公皆遥
住，车去牛顿轭于地，以待中丞过，其或迟违，则赤棒
棒之。自都邺后，此仪寖绝。武成欲雄宠俨，乃使一依”
旧制。初，从北宫出，将上中丞，凡京畿步骑领军之官
属，中丞之威仪，司徒之卤簿，莫不毕备。帝与胡后在
华林园东门外张幕，隔青纱步障观之，遣中贵骤马
趣仗，不得入，自言奉敕，赤棒应声碎其鞍，马惊人坠。
帝大笑，以为善，更敕令驻车，传语良久，观者倾京邑。
俨恒在宫中，坐含光殿以视事，诸父皆拜焉。帝幸并
州，俨常居守，每送驾，或半路，或至晋阳乃还。王师罗
常从驾后至，《武成》欲罪之，辞曰：“臣与第三子别，留连
不觉晚。”武成忆俨，为之下泣，舍师罗不问。俨器服玩
饰皆与后主同，所须悉官给。于南宫尝见新冰早李，
还，怒曰：“尊兄已有，我何意无？”从是后主先得新奇，属
官及工匠必获罪。太上、胡后犹以为不足。俨常患喉，
使医下针，张目不瞬。又言于帝曰：“阿兄懦，何能率左
右？”帝每称曰：“此黠儿也，当有所成。”以后主为劣，有废
立意。武成崩，改封琅邪。

《陆卬传》：“卬字云驹，善属文，甚为河间邢邵所赏。邵又
与卬父子彰交游，尝谓子彰曰：‘吾以卿老蚌，遂出明
珠，意欲为群拜纪可乎。由是名誉日高。除中书侍郎，
修国史。以父忧去职，居丧尽礼，哀毁骨立，兄弟相率
庐于墓侧，负土成坟。朝廷深所嗟尚，发诏褒扬，改其
所居里为孝终里。服竟，当袭，不忍嗣侯’。”

《元文遥传》：文遥子行恭，少颇骄恣，文遥令与范阳卢
思道交游，文遥尝谓思道云：“小儿比日微有所知，是
大弟之力，然白掷剧饮，甚得师风。”思道答云：“郎辞情
俊迈，自是克荷堂构。而白掷剧饮，亦天性所得。”
《王春传》：春少好学，占明风角。韩陵之战，四面受敌，从
寅至午，三合三离。高祖将退军，春叩马谏曰：“比未时
必当大捷。”遽缚其子诣王为质，“不胜，请斩之。”俄而贼
大败。

《赵彦深传》：彦深讽朝廷以子叔坚为中书侍郎，颇招
物议。时冯子琮子慈明，祖珽子君信，并相继居中书，
故时语云：“冯祖及赵，秽我凤池。”然叔坚身材最劣。
《崔暹传》：暹子达拏，年十三，暹命儒者权会，教其说《周
易》两字，乃集朝贵名流，令达拏升高座开讲。赵郡睦
仲让阳屈服之，暹喜，擢奏为司徒中郎。邺下为之语
曰：“讲义两行得中郎。”此皆暹之短也。

《高干传》：“昂字敖曹，干第三弟。幼稚时便有壮气，长而
俶傥，胆力过人，龙眉豹颈，姿体雄异。其父为求严师，
令加捶挞。昂不遵师训，专事驰骋，每言：男儿当横行
天下，自取富贵，谁能端坐读书作老博士也。与兄干
数为劫掠，州县莫能穷治。招聚剑客，家资倾尽，乡闾
畏之，无敢违忤。父翼常谓人曰：‘此儿不灭我族，当大
吾门，不直为州豪也’。”

《崔㥄传》：㥄字长孺，子瞻字彦通，聪朗强学，有文情。世
宗崩，秘未发丧，显祖命瞻兼相府司马使邺。魏孝静帝以人日登云龙门，其父悛侍宴，又敕瞻令近御坐，
亦有应诏诗。问邢卲等曰：“此诗何如。其父咸云㥄博
雅弘丽，瞻气调清新，并诗人之冠。䜩罢，共嗟赏之，咸
云今日之䜩，并为崔瞻父子。”

《尔朱文畅传》：文畅，荣第四子也。文畅弟文略，尝大遗
魏收金，请为其父作佳传。收论尔朱荣比韩、彭、伊、霍，
盖由是也。

《郑述祖传》：“述祖字恭文，荥阳开封人。父道昭，魏秘书
监。述祖少聪敏，好属文，有风检，累迁太子少师，仪同
三司、兖州刺史。”初，述祖父为兖州，于城南小山起齐
亭，刻石为记。述祖时年九岁，及为刺史，往寻旧迹，得
一破石，有铭云：“‘中岳先生郑道昭之白云堂’。述祖对
之呜咽，悲动群寮。有人入市盗布，其父怒曰：‘何忍欺
人君’！”执之以归首，述祖特原之。自是之后，境内无盗。
人歌之曰：“大郑公，小郑公，相去五十载，风教犹尚同。”
《尉景传》景子粲，少历显职，性麤武。天保初，封库狄干
等为王。粲以父不预王爵，大恚恨，十馀日闭门不朝。
帝怪，遣就宅问之，隔门谓使者曰：“天子不封粲父为
王，粲不如死。”使云：“须开门受敕。”粲遂弯弓隔门射使
者。使者以状闻之，文宣使段韶论旨。粲见韶，唯抚膺
大哭，不答一言。文宣亲诣其宅慰之，方复朝请。寻追
封景长乐王，粲袭爵位。

《颜氏家训》：“臧逢世，臧严之子也。笃学修行，不坠门风。
孝元经牧江州，遣往建昌督事，郡县民庶，竞修笺书，
朝夕辐辏，几案盈积。书有称严寒者，必对之流涕，不
省取记，多废公事，物情怨骇。”

《周书武帝纪》：高祖武皇帝，讳邕，字祢罗突，太祖第四
子也。幼而孝敬，聪敏有器质。太祖异之曰：“成吾志者，
必此儿也。”

《宣帝纪》：宣皇帝讳赟，字干伯，高祖长子也。帝之在东
宫也，高祖虑其不堪承嗣，遇之甚严，朝见进止，与诸
臣无异，虽隆寒盛暑，亦不得休息。性既嗜酒，高祖遂
禁醪醴，不许至东宫。帝每有过，辄加捶扑，常谓之曰：
“古来太子被废者几人，馀儿岂不堪立耶？”于是遣东
宫官属录帝言语动作，每月奏闻。帝惮高祖威严，矫
情修饰，以是过恶遂不外闻。嗣位之初，方逞其欲，大
行在殡，曾无戚容，即阅视先帝宫人，逼为淫乱。
《李昶传》：昶父游，有才行，为当世所称。昶幼年已解属
文，有声洛下。时洛阳刱置明堂，昶年十数岁，为明堂
赋，虽优洽未足，而才制可观，见者咸曰“有家风矣。”
《辛庆之传》：“庆之族子昂，昂字进君，年数岁便”有成人
志行。有善相人者，谓其父仲略曰：“公家虽世载冠冕，
然名德富贵，莫有及此儿者。”仲略亦重昂志气，深以
为然。

《宇文测传》：“测字澄镜。父永，仕魏。测弟深字奴干，性鲠
正，有器局。年数岁，便累石为营伍，并折草作旌旗，布
置行列，皆有军阵之势。父永遇见之，乃大喜曰：‘汝自
然知此，于后必为名将’。”

《贺若敦传》：“敦，代人也。父统，为东魏颍州长史。大统二
年，执刺史田迅，以州降至长安。魏文帝谓统曰：‘卿自
颍州从我，何日能忘。即拜右卫将军散骑常侍、兖州
刺史，赐爵当亭县公。寻除北雍州刺史。卒赠侍中燕
朔恒三州刺史、司空公，谥曰哀。敦少有气干，善骑射。
统之谋执迅也，虑事不果，又以累弱既多，难以自拔’”，
沉吟者久之。敦时年十七，乃进策曰：“大人往事葛荣，
已为将帅后入尔朱，礼遇犹重。韩陵之役，屈节高欢
既非故人，又无功效。今日委任无异于前者。正以天
下未定方藉英雄之力一旦清平，岂有相容之理以
敦愚计，恐将来有危亡之忧。愿思全身远害，不得有
所顾念也。”统乃流涕从之，遂定谋归太祖。时群盗蜂
起，各据山谷。大龟山贼张世显潜来袭统，敦挺身赴
战，手斩七八人，贼乃退走。统大悦，谓左右僚属曰：“我
少从军旅，战阵非一，如此儿年时胆略者，未见其人，
非惟成我门户，亦当为国名将。”

《唐瑾传》：“瑾字附璘。父永，性温恭有器量，博涉经史，雅
好属文，身长八尺三寸，容貌甚伟。年十七，周文闻其
名，乃贻永书曰：‘闻公有二子，曰陵，纵横多武略，瑾雍
容富文雅，可并遣入朝，孤欲委以文武之任’。”

《李远传》：“远字万岁，孝闵帝践阼，进位柱国大将军，邑
千户，复镇弘农。远子植，在太祖时已为相府司录参
军，掌朝政。及晋公护执权，恐不被任用，乃密欲诛护，
语在孝闵帝纪，谋颇漏泄。护知之，乃出植为梁州刺
史，寻而废帝召还。及植还朝，远恐有变，沉吟久之，乃
曰：‘大丈夫宁为忠鬼，安能作叛臣乎？遂就征。既至京’”
师，护以远功名素重，犹欲全宥之，乃引与相见，谓之
曰：“公儿遂有异谋，非止屠戮护身，乃是倾危宗社。叛
臣贼子，理宜同疾，公可早为之所。”乃以植付远。远素
钟爱于植，植又口辩，乃云“初无此谋。”远谓为信然。诘
朝，将植谒护，护谓植已死，乃曰：“阳平公何意乃自来
也？”左右云：“植亦在门外。”护大怒曰：“阳平公不信我矣！”
乃召入，仍命远同坐，令帝与植相质于远前。植辞穷谓帝曰：“本为此谋，欲安社稷，利至尊耳。今日至此，何
事”云云。远闻之，自投于床曰：“若尔，诚合万死。”于是护
乃害植，并逼远令自杀。

《长孙绍远传》：“绍远字师，河南洛阳人。少名仁。父稚，魏
太师、录尚书、上党王。绍远性宽容，有大度，望之俨然，
朋侪莫敢亵狎。雅好坟籍，聪慧过人。时稚作牧寿春，
绍远幼年甫十三。稚管记王硕闻绍远强记，心以为
不然，遂白稚曰：‘伏承世子聪慧之姿，发于天性，目所
一见，诵之于口。此既历世罕有，窃愿验之’。”于是命绍
远试焉。读《月令》数纸。才一遍。诵之若流。自是硕乃款
服。

《齐·炀王宪传》：宪字毗贺突，太祖第五子也。性聪敏，有
度量，虽在童龀，而神彩凝然。太祖尝赐诸子良马，惟
其所择，宪独取駮马。太祖问之，对曰：“此马色类既殊，
或多骏逸，若从军征伐，牧圉易分。”太祖喜曰：“此儿智
识不凡，当成重器。”后从猎陇上，经官马牧，太祖每见
駮马，辄曰：“此我儿马也。”命左右取以赐之。世宗即位，
除益州刺史。初，平蜀之后，太祖以其形势之地，不欲
使宿将居之。诸子之中，欲有推择，遍问高祖以下，谁
能此行，并未及对，而宪先请。太祖曰：“刺史当抚众治
民，非尔所及。以年授者，当归尔兄。”宪曰：“才用有殊，不
关大小，试而无效，甘受面欺。”太祖大悦，以宪年尚幼，
未之遣也。世宗追遵先旨，故有此授。宪时年十六，善
于抚绥，留心政术，辞讼辐辏，听受不疲。蜀人怀之，共
立碑颂德。

《达奚武传》：武字成兴，代人也。子震，字猛略，少骁勇，便
骑射，走及奔马，膂力过人。大统初，太祖尝于渭北校
猎，时有兔过太祖前，震与诸将竞射之，马倒而坠。震
足不倾踬，因步走射之，一发中兔，顾马才起，遂回身
腾上。太祖喜曰：“非此父不生此子。”赐武杂彩一百段。
建德五年，拜大宗伯。震父常为此职，时论荣之。
《豆卢宁传》：“宁字永安，封楚国公。初，宁未有子，养弟永
恩子𪟝，及生子赞，亲属皆请赞为嗣。宁曰：‘兄弟之子，
犹子也，吾何择焉’。”遂以𪟝为世子。世以此称之。及宁
薨，赞袭爵。

《尉迟迥传》：迥字薄居罗，代人也。父俟兜，性弘裕，有鉴
识，生迥及纲。俟兜病且卒，呼二子，抚其首曰：“汝等并
有贵相，但恨吾不见尔，各宜勉之。”

迥末年衰髦，惑于后妻王氏，而诸子多不睦。

《李和传》：和本名庆和，太祖尝赐名意和。立身刚简，老
而逾，励诸子趋事，若奉严君。以意是太祖赐名，市朝
已革，庆和则父之所命，义不可违。至是遂以和名。
《梁士彦传》：士彦字相如，闲居无事，恃功怀怨，与宇文
昕刘昉等谋反，第二子刚垂泣苦谏，士彦伏诛，刚获
免。

《柳桧传》：“桧除魏兴、华阳二郡守。安康人黄众宝谋反，
城陷为贼所害，弃尸水中，城中人皆为之流涕。众宝
解围之后，桧兄子止戈方收桧尸还长安，赠东梁州
刺史。子斌嗣。斌字伯达，年十七，齐公宪召为记室，早
卒。斌弟雄亮，字信诚，幼有志节，好学不倦。年十二，遭
父艰，几至灭性。终丧之后，志在复仇。柱国蔡国公广”
钦其名行，引为记室参军。年始弱冠，府中文笔，颇亦
委之。后竟手刃众宝于京城。朝野咸重其志节，高祖
特恕之，由是知名。

《王德传》：“德除泾州刺史，卒。子庆，小名公奴，性谨厚，官
至开府仪同三司。初，德丧父，家贫无以葬，乃卖公奴
并一女以营葬事。因遭兵乱，不复相知。及德在平凉
始得之，遂名曰庆。”

《柳庆传》：“庆字更兴，解人也。父僧习，齐奉朝请，魏景明
中，与豫州刺史裴叔业据州归魏，历北地、颍川二郡
守，扬州大中正。庆幼聪敏，有器量，博涉群书，不治章
句，好饮酒，闲于占对。年十三，因曝书，僧习谓庆曰：‘汝
虽聪敏，吾未经特试’。乃令庆于杂赋集中取赋一篇
千有馀言。庆立读三遍，便即诵之，无所遗漏。时僧习”
为颍川郡，地接都畿，民多豪右。将选乡官，皆依倚贵
势，竞来请托。选用未定，僧习谓诸子曰：“权贵请托，吾
并不用，其后欲还，皆须有答。汝等各以意为吾作书
也。”庆乃具书草云：“下官受委大邦，选吏之日，有能者
进，不肖者退。此乃朝廷恒典。”僧习读书叹曰：“此儿有
意气，丈夫理当如是。”即依庆所草以报。起家奉朝请。
庆出后第四叔，及遭父忧，议者不许为服重。庆泣而
言曰：“《礼》者盖缘人情，若于出后之家，更有苴斩之服，
可夺此从彼。今四叔薨背已久，情事不追，岂容夺礼，
乖违天性。”时论不能抑，遂以苫凷终丧。既葬，乃与诸
兄负土成坟。

庆，保定三年入为司会。先是，庆兄桧为魏兴郡守，为
贼黄宝所害。桧子三人皆幼弱，庆抚养甚笃。后宝率
众归朝，朝廷待以优礼。居数年，桧次子雄亮白日手
刃宝于长安城中。晋公护闻而大怒，执庆及诸子侄
皆囚之，让庆曰：“国家宪纲，皆君等所为，虽有私怨，宁
得擅杀人也？”对曰：“庆闻父母之仇不同天，昆弟之仇不同国。明公以孝治天下，何乃责于此乎？”护愈怒，庆
辞色无所屈，卒以此免。

《赵刚传》：刚祖宁，高平太守。父和，太平中陵江将军南
讨渡淮，闻父丧辄还，所司将致之于法，和曰：“罔极之
恩，终天莫报，若许安厝，礼毕而即罪戮，死且无恨。”言
讫号恸，悲感傍人。主司以闻，遂宥之。

《裴侠传》：“侠字嵩和，河东解人也。年十三，遭父丧，哀毁
有若成人。子祥，性忠谨，有治剧才。少为成都令，清不
及侠，决断过之。侠之终也，遂以毁卒。”

《庾信传》：“东海徐摛为左卫率，摛子陵为抄撰学士。父
子在东宫，出入禁闼，恩礼莫与比隆。”

《刘璠传》：“璠字宝义，子祥字休征。幼而聪慧，占对俊辩，
宾客见者皆号神童。璠所撰《梁典》始就，未及刊定，卒
临终谓休征曰：‘能成我志，其此书乎’。休征治定缮写，
勒成一家，行于世。